A kormány egy új rendelettel eltörölné a rugalmas iskolakezdést, és szigorításokat vezetne be, szúrta ki a HVG.

Jelenleg egy gyerek akkor mehet iskolába, ha betöltötte a 6. évét, ha viszont nem kellően iskolaérett vagy problémásabb eset, akkor a következő tanévben. Hogy melyik gyerek iskolaérett, azt az óvodapedagógusok állapítják meg.

A mostani módosító csomag (ami egyébként magában foglalja a magántanulói státusz megszüntetését) szerint viszont

ha a gyerek betöltötte a 6. életévét, kötelező iskolába mennie.

Akkor is, ha a gyerek egy nappal a megadott határidő, például augusztus 30-án született, akkor is, ha a gyerek problémás.

Fotó: Barakonyi Szabolcs Első osztályos tanuló a tanévnyitón

Ha a szülő vagy az óvodapedagógus szerint hiába hat éves a gyerek, de még nem érett az iskolára, akkor szakértői bizottsághoz kell fordulnia, akiknek eddig csak a problémás gyerekekkel kellett foglalkozniuk.

A másik esetben viszont, ha a szülő kéri, hogy már hat éves kora előtt vihesse iskolába a gyereket, és ezzel a szakértői bizottság egyetért, akkor az a gyerek mehet iskolába.